Ronnie James Dio
Ronaldo James Giovanni Padavona, (10. heinäkuuta 1942 Portsmouth, New Hampshire, Yhdysvallat[1][2][3] – 16. toukokuuta 2010[4] Houston, Texas, Yhdysvallat), taiteilijanimeltään Ronnie James Dio, oli yhdysvaltalainen muusikko ja lauluntekijä ja yksi musiikkihistorian pitkäaikaisimmista ja arvostetuimmista metallimusiikin laulajista.
Dio levytti musiikkia kuudella eri vuosikymmenellä[5]; hän tuli tunnetuksi brittiläisen Rainbow-yhtyeen laulajana 1970-luvulla ja nousi yhdeksi metallimusiikin merkittävimmistä henkilöistä korvatessaan Ozzy Osbournen Black Sabbath -yhtyeen laulajana vuonna 1979. Vuonna 1982 hän perusti oman yhtyeensä Dion, jonka debyyttialbumia Holy Diver pidetään yhtenä metallimusiikin merkittävimmistä julkaisuista.[6] Kansainvälisesti Dion eri yhtyeissä levyttämää musiikkia on myyty lähes 50 miljoonaa kappaletta. Hänet tunnetaan myös pirunsarvi-käsimerkin ideoijana.
Dio sairasti viimeisinä elinvuosinaan vatsasyöpää johon hän menehtyi kotonaan Texasissa vuonna 2010.[4] Hän ei koskaan paljastanut ikäänsä julkisesti, mutta hänen arvellaan syntyneen vuonna 1942.[1] Taiteilijanimi Ronnie Jamesin sukunimi Dio on italiaa ja tarkoittaa Jumalaa.
Dion ura alkoi jo 1950-luvulla The Vegas Kings -yhtyeessä, jonka ensimmäiset levytykset tehtiin vuonna 1958. Muita Dion alkuaikojen yhtyeitä olivat Ronnie & The Rumblers, Ronnie and The Red Caps ja Ronnie Dio and The Prophets. Vuonna 1967 Dio perusti The Electric Elves -nimisen yhtyeen, jonka nimi myöhemmin lyhennettiin ensin muotoon The Elves, joka myöhemmin lyheni Elfiksi.[7][8]
Dio liittyi kitaristi Ritchie Blackmoren johtamaan Rainbow-yhtyeeseen 1970-luvun puolivälissä. Kolmen albumin jälkeen Dio kuitenkin jätti yhtyeen musiikillisten erimielisyyksien vuoksi, ja hänet palkattiin Black Sabbathiin potkut saaneen Ozzy Osbournen korvaajaksi.[9][10] Black Sabbathin jäsenten väliset ristiriidat johtivat kuitenkin Dion ja rumpali Vinny Appicen eroamiseen yhtyeestä.
Ronnie James Dio perusti Dio-nimisen yhtyeen vuonna 1982. Vielä 1990-luvun alussa Dio palasi hetkeksi Black Sabbathiin ja lauloi albumilla Dehumanizer, mutta Black Sabbath -yhteistyö loppui jälleen lyhyeen Yhdysvaltojen kiertueella vuonna 1992. Tulehtuneet välit Black Sabbath -jäsenten ja Ozzy Osbournen kanssa johtivat myös siihen, että Dio ei suostunut esiintymään yhtyeensä kanssa Ozzy Osbournen No More Tours -kiertueen viimeisten konserttien lämmittelijänä.
Dio kokosi 1980-luvulla yhteen useita heavymuusikoita Hear ’n Aid -projektia varten, jonka tarkoitus oli kerätä rahaa nälänhädän poistamiseksi Afrikassa. Mukana olivat Dion lisäksi muun muassa Rob Halford, Mick Mars ja Yngwie Malmsteen.[11][12] Projekti keräsi vuodessa yli miljoona Yhdysvaltain dollaria.
Yksi Ronnie James Dion pitkän uran salaisuuksista oli hänen rocklaulajaksi harvinaisen hallittu äänenkäyttönsä. Vaikka Dio ei ollut virallisia lauluopintoja harjoittanutkaan, korosti hän itse nuoruutensa trumpetinsoitto-opintojen vaikuttaneen ratkaisevasti siihen, että hengitystekniikka oli muotoutunut laulua tukevaksi.[12]
Ronnie James Dion vaimo ja manageri Wendy Dio ilmoittivat 18. marraskuuta 2009, että laulaja oli joutunut sairaalahoitoon. Sairastumisen vuoksi Dio-yhtyeen loppuvuoden 2009 Euroopan kiertue jouduttiin perumaan.[13] Marraskuun 25. päivänä Wendy Dio julkaisi tiedotteen, jossa kertoi miehensä sairastuneen vatsasyöpään. Hieman myöhemmin ilmoitettiin myös, että Heaven and Hell -kokoonpanon vuoden 2010 kevään ja kesän esiintymiset on peruttu.[14]
Viipymättä aloitetuista syöpähoidoista huolimatta Ronnie James Dio kuoli läheisten läsnä ollessa 16. toukokuuta 2010 kello 7.45 paikallista aikaa.[15][16] Vielä huhtikuussa Dio oli vastaanottamassa parhaan laulajan palkintoa Revolver Golden Gods Awardseilla.[17] Useat muusikot ympäri maailmaa ilmaisivat surunvalittelunsa Dion poismenon vuoksi, ja muun muassa Manowar julkaisi Dio-tribuuttilevyn, jonka tuotto menee hyväntekeväisyyteen.[18][19]
Conquest (1958) An Angel is Missing (1960)
Dio at Domino’s (1963)
Hey, Look Me Over (1967)
Live at the Beacon (1971; bootleg)
Elf (1972) Carolina County Ball (1974) Trying to Burn the Sun (1975)
Ritchie Blackmore's Rainbow (1975) Rising (1976) On Stage (1977) Long Live Rock 'n' Roll (1978)
Heaven and Hell (1980) Mob Rules (1981) Live Evil (1982) Dehumanizer (1992) Black Sabbath: The Dio Years (2007)
Holy Diver (1983) The Last in Line (1984) Sacred Heart (1985) Dream Evil (1987) Lock Up the Wolves (1990) Strange Highways (1994) Angry Machines (1996) Inferno – Last in Live (1998) Magica (2000) Killing the Dragon (2002) Master of the Moon (2004) Evil or Divine – Live in New York City (2005) Holy Diver – Live (2006)
Live from Radio City Music Hall (2007) The Devil You Know (2009)
Neon Nights: 30 Years Of Heaven & Hell-Live At Wacken (2009)
Dio on myös levyttänyt ”The Chase” -nimisen kappaleen Queensrÿchen kanssa yhtyeen Operation: Mindcrime II -albumilla, joka ilmestyi 31. maaliskuuta 2006. Lisäksi hän on levyttänyt kappaleen ”Metal Will Never Die” serkkunsa David ”Rock” Feinsteinin kanssa Bitten by the Beast -albumilla vuonna 2010.
Luokka:Black Sabbathin jäsenet Luokka:Dio Luokka:Yhdysvaltalaiset metallimusiikin laulajat Luokka:Vuonna 1942 syntyneet Luokka:Vuonna 2010 kuolleet Luokka:Seulonnan keskeiset artikkelit